Продължават усилията за постигане на мир в Украйна | europe.bg
Начало » Продължават усилията за постигане на мир в Украйна
Четиримата лидери са решени да работят за пълно прилагане на примирието. Като следваща стъпка, от вторник трябва да започне договореното изтегляне на тежките въоръжения, изтъква германското правителство.
Властите в самопровъзгласилите се Донецка и Луганска народна република, обаче възнамеряват да отстояват извънблоковия статут на Украйна. Това предаде агенция "Новости", като цитира съвместно заявление на политическите представители на двете републики - Денис Пушилин и Владислав Данейго.
Междувременно се разбра, че гласуването в Съвета за сигурност на ООН на проект за резолюция за Украйна в подкрепа на минските договорености се отлага. Във внесения от Русия документ са предложени поправки, съобщиха дипломати от страните членки на съвета. Текстът трябваше да бъде гласуван в неделя.
Консултациите продължават и има вероятност да постигнем договореност на даден етап, но няма никакви гаранции, че това ще стане, заяви постоянният представител на Великобритания в ООН Майкъл Грант.
Генералният секретар на Обединените нации Бан Ки Мун приветства споразумението за прекратяване на бойните действия в Украйна, но изрази безпокойство във връзка с информацията за сблъсъци в Дебалцево.
В днешния официалния вестник на Европейския съюз са публикувани имената на нови 19 физически и 9 юридически лица, които, според Брюксел, са отговорни за дестабилизацията на Украйна. Сред тях е и Иосиф Дaвыдович Кобзон, член на Държавната дума и популярен изпълнител в Русия. Посещавал е т.нар. Донецка народна република и по време на посещението си е правил изявления в подкрепа на сепаратистите. Освен това е бил назначен за почетен консул на т.нар. „Донецка народна република“ в Руската федерация (Йосиф Кобзон е бил част и от предизборните страсти в България. На евроизборите миналата година Кобзон е участвал е в предизборен концерт на ПП "Атака" и е подкрепил кандидата на БСП за евродепутат Александър Симов по време на концерта си в Пловдив, наричайки го "моя приятел Сашо"). Целият списък може да видите тук http://eur-lex.europa.eu/legal-content/BG/TXT/?uri=uriserv:OJ.L_.2015.040.01.0007.01.BUL
По информация на агенция "Новости", сред тях са руският заместник-министър на отбраната Анатолий Антонов, двама високопоставени служители на военното ведомство и двама депутати от Държавната дума. Останалите 14 души са украински граждани. Юридическите лица са предимно неправителствени организации от Източна Украйна.
Владислав Данейго